text: To mænd dræbt i motorcykelulykke
  26 marts 2014 kl. 09.50
  Tre mænd på samme motorcykel kolliderede onsdag morgen med en mobilkran på havnen i Vejle. To er dræbt.
  To mænd fra Vejle har onsdag morgen mistet livet i en motorcykelulykke i Vejle. En tredje mand fra Vejen blev kvæstet i ulykken, som skete på Nordkajen i Vejle.
  Ulykken skete kort efter klokken 4, oplyser vagtchef Frits Lund fra Sydøstjyllands Politi.
  - Der er tale om tre mænd på en motorcykel, som kører på havnen, hvor de kører ind i benet på en mobilkran, fortæller Frits Lund til Ritzau.
  De to mænd, som afgik ved døden i forbindelse med ulykken, er henholdsvis 22 og 23 år. Den kvæstede mand er 22 år. Han er ifølge politiet uden for livsfare.
  